CELEX: 32021D1384
Language: hu
Date: 2021-08-13 00:00:00
Title: A Bizottság (EU) 2021/1384 végrehajtási határozata (2021. augusztus 13.) a „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért (ReturnthePlastics)” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről (az értesítés a C(2021) 5953. számú dokumentummal történt) (Csak az angol nyelvű szöveg hiteles)

2021.8.24.   
               
               
                  HU
               
               
                  Az Európai Unió Hivatalos Lapja
               
               
                  L 300/2
               
            
         A BIZOTTSÁG (EU) 2021/1384 VÉGREHAJTÁSI HATÁROZATA
         (2021. augusztus 13.)
         a „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért (ReturnthePlastics)” elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vétele iránti kérelemről
         
            
               (az értesítés a C(2021) 5953. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (2) és (3) bekezdésére,
         mivel:
         
                     (1)
                  
                  
                     A Bizottsághoz 2021. július 2-án benyújtották a „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért” (ReturnthePlastics: A Citizen’s Initiative to implement an EU-wide deposit-system to recycle plastic bottles) elnevezésű európai polgári kezdeményezés nyilvántartásba vétele iránti kérelmet.
                  
               
                     (2)
                  
                  
                     A kezdeményezés céljai a következők: „1. a műanyag palackok újrafeldolgozására szolgáló, uniós szintű betétdíjas rendszer megvalósítása; 2. valamennyi uniós tagállam ösztönzése arra, hogy a műanyag palackokat árusító szupermarketek (láncok) üzemeljenek be visszaváltó automatákat, hogy a fogyasztók általi megvásárlást és felhasználást követően a műanyag palackokat újra fel lehessen dolgozni; 3. a műanyag palackokat gyártó vállalatok fizessenek műanyagadót a műanyag palackok újrafeldolgozásáért és a betétdíjas rendszerért (a „szennyező fizet” elv alapján)”.
                  
               
                     (3)
                  
                  
                     A kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. Különösen azt fejti ki, hogy a kezdeményezés javaslatot tesz „egy betétdíjas rendszerre vonatkozó uniós irányelvre, amely lehetővé teszi a fogyasztók számára, hogy műanyag palackjaikat kényelmesen visszajuttassák a szupermarketekbe, ahol azokat megvásárolták”, palackonként 0,15 EUR javasolt betétdíjjal. A mellékletben leírtak szerint erre a rendszerre azért van szükség, mert a műanyag palackok, amelyek a leggyakrabban használt műanyag termékek közé sorolhatók, nem tartoznak az egyszer használatos műanyagokra vonatkozó tilalom hatálya alá. Végezetül a melléklet megállapítja, hogy a cél az, hogy a műanyag palackok újrafeldolgozási rendszerét, amelyet a #ReturnthePlastics elnevezésű kezdeményezés előirányoz, a 2021. november 1–12-i COP26 éghajlatváltozási konferenciáig öt tagállamban, majd később az Unió egészében megvalósítsák.
                  
               
                     (4)
                  
                  
                     Amennyiben a kezdeményezés célja a környezet minőségének megőrzése, védelme és javítása, az emberi egészség védelme és a természeti erőforrások körültekintő és észszerű hasznosítása, a Bizottság hatáskörrel rendelkezik arra, hogy a Szerződés 192. cikkének (1) bekezdése alapján jogi aktusra irányuló javaslatot terjesszen elő.
                  
               
                     (5)
                  
                  
                     Amennyiben a nemzeti szabályozások között olyan eltérések vannak, melyek akadályozhatják a kereskedelmet és gátolják az alapvető szabadságok érvényesülését, és ezáltal közvetlenül érintik a közös piac működését, illetve amelyek a verseny érzékelhető torzulásához vezetnek, a Bizottság hatáskörrel rendelkezik arra, hogy a tagállamok törvényi, rendeleti vagy közigazgatási rendelkezéseit közelítő jogi aktusra irányuló javaslatot terjesszen elő, amelynek célja a belső piac megteremtése és működése a Szerződés 114. cikke alapján.
                  
               
                     (6)
                  
                  
                     A fenti okokból a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     Ez a következtetés nem érinti annak vizsgálatát, hogy ebben az esetben teljesülnének-e a Bizottság fellépéséhez szükséges konkrét tényszerű és tartalmi feltételek, többek között az arányosság elvével való összeegyeztethetőség.
                  
               
                     (8)
                  
                  
                     A szervezői csoport megfelelő bizonyítékot szolgáltatott arra vonatkozóan, hogy a kezdeményezés megfelel az (EU) 2019/788 rendelet 5. cikkének (1) és (2) bekezdésében meghatározott követelményeknek, és az említett rendelet 5. cikke (3) bekezdésének első albekezdésével összhangban kijelölte a kapcsolattartó személyeket.
                  
               
                     (9)
                  
                  
                     A kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az Európai Unióról szóló szerződés 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (10)
                  
                  
                     A „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért (ReturnthePlastics)” elnevezésű kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért (ReturnthePlastics)” elnevezésű európai polgári kezdeményezés nyilvántartásba vételre kerül.
         
         
            2. cikk
            E határozat címzettjei a „Polgári kezdeményezés a műanyag palackok újrafeldolgozására szolgáló, uniós szintű betétdíjas rendszer megvalósításáért (ReturnthePlastics)” elnevezésű európai polgári kezdeményezés szervezői, akiket kapcsolattartó személyként Anouk STALLAERTS és Marina KONSTANTINIDI képvisel.
         
         
            Kelt Brüsszelben, 2021. augusztus 13-án.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.